C 309/10
4.
EL
Επίσημη Εφημερίδα της Ευρωπαϊκής Ένωσης
16.8.2022
Συνοπτική οριοθέτηση της γεωγραφικής περιοχής Η γεωγραφική περιοχή παραγωγής των μπανανών που φέρουν την ΠΓΕ «Plátano de Canarias» περιλαμβάνει όλες τις γεωργικές εκτάσεις του αρχιπελάγους των Καναρίων Νήσων που βρίσκονται σε υψόμετρο μικρότερο των 500 μέτρων.
5.
Δεσμός με τη γεωγραφική περιοχή
α)
Ιδιαιτερότητα της γεωγραφικής περιοχής: Το αρχιπέλαγος των Καναρίων Νήσων βρίσκεται απέναντι από τη βορειοανατολική ακτή της Αφρικής, σε γεωγραφικό πλάτος μεταξύ 27o 37' Β και 29o 25' Β. Η θέση αυτή, σε συνδυασμό με τους αληγείς ανέμους και το δροσερό ρεύμα των Καναρίων Νήσων, οδηγεί σε ένα κλίμα χαρακτηριζόμενο ως υγρό υποτροπικό, με ήπιες θερμοκρασίες και χαμηλές βροχοπτώσεις.
Οι θερμοκρασίες στις Κανάριες Νήσους παρουσιάζουν μέσες τιμές σχετικά ομοιόμορφες καθ’ όλη τη διάρκεια του έτους.
Στις ακτές, η μέση τιμή τους κυμαίνεται γύρω από τους 20 oC, αλλά με την αύξηση του υψομέτρου παρατηρείται σαφής μείωση των θερμοκρασιών καθώς και αύξηση του ημερήσιου εύρους θερμοκρασιών.
Οι ήπιες θερμοκρασίες και οι υγροί άνεμοι που φθάνουν έως τις νήσους παίζουν ρόλο στην αργή ανάπτυξη του φυτού και στη μεγαλύτερη διάρκεια ωρίμασης του καρπού, που επηρεάζει σε μεγάλο βαθμό τα χαρακτηριστικά της μπανάνας «Plátano de Canarias» που τη διακρίνουν.
β)
Ιδιοτυπία του προϊόντος: Οι μπανάνες που προστατεύονται με την γεωγραφική ένδειξη «Plátano de Canarias» παρουσιάζουν επιμήκες σχήμα, με έντονη καμπυλότητα, ελάχιστο μήκος 14 cm και ελάχιστο πάχος 27 mm, εντόνως γλυκιά γεύση και μικρές μαύρες κηλίδες στην επιδερμίδα.
Η παρουσία αυτών των μικρών κηλίδων αποτελεί το σήμα ταυτότητας και το κύριο χαρακτηριστικό που επιτρέπει στους καταναλωτές να αναγνωρίζουν τις μπανάνες «Plátano de Canarias».
Από τεχνική άποψη, αυτές οι μικρές κηλίδες οφείλονται στη δραστηριότητα ορισμένων ειδικών ενζύμων, με σημαντικότερη τη δράση των ενζύμων πολυφαινολοξειδάση και υπεροξειδάση.
Η αιτιολογική έκθεση που συνοδεύει την αίτηση αναγνώρισης της ΠΓΕ «Plátano de Canarias» περιλαμβάνει τα συγκριτικά στοιχεία που αφορούν τις παραμέτρους της μπανάνας «Plátano de Canarias» και μπανανών διαφορετικής προέλευσης.
Είναι προφανές ότι η δραστηριότητα της υπεροξειδάσης και της πολυφαινολοξειδάσης στις μπανάνες «Plátano de Canarias» είναι αισθητά μεγαλύτερη από εκείνη που παρατηρήθηκε στις μπανάνες διαφορετικής προέλευσης, λόγος για τον οποίο οι μικρές αυτές κηλίδες είναι παρούσες σε πολύ μεγαλύτερη αναλογία για τις μπανάνες «Plátano de Canarias» σε σύγκριση με τις μπανάνες διαφορετικής προέλευσης, με αποτέλεσμα να έχουν καταστεί το σήμα ταυτότητάς τους.
Στην ίδια μελέτη εξετάστηκε η ιδιοτυπία του προϊόντος από διατροφική άποψη και, μετά από συνολική ανάλυση των θρεπτικών στοιχείων που παρατηρήθηκαν στις μπανάνες «Plátano de Canarias» και στις μπανάνες διαφορετικής προέλευσης, διαπιστώθηκαν σημαντικές διαφορές: το προϊόν «Plátano de Canarias» περιέχει λιγότερο άμυλο και πιο διαλυτά σάκχαρα, γεγονός που αυξάνει τη γλυκύτητά του.
Περιέχει επίσης περισσότερο κάλιο και φώσφορο και λιγότερο νάτριο και ασβέστιο απ’ ό,τι οι μπανάνες που καλλιεργούνται αλλού.
Αυτές οι σημαντικές διαφορές επιβεβαιώνουν ότι οι μπανάνες «Plátano de Canarias» διακρίνονται από τις άλλες μπανάνες που παράγονται σε άλλες περιοχές του κόσμου.
(Forster et al. 2002).
γ)
Αιτιώδης δεσμός μεταξύ της γεωγραφικής περιοχής και της ποιότητας, της φήμης και της αναγνωρισιμότητας της ονομασίας «Plátano de Canarias»: Η αίτηση αναγνώρισης της προστατευόμενης γεωγραφικής ένδειξης «Plátano de Canarias» στηρίζεται στην ποιότητα του προϊόντος καθώς και στη φήμη και την αναγνωρισιμότητα της ονομασίας.
Ωστόσο, η τυπική καλλιέργεια της μπανάνας «Plátano de Canarias» έχει προκύψει από τον συνδυασμό ιστορικών, φυσικών και ανθρωπογενών παραγόντων.
Το αρχιπέλαγος των Καναρίων Νήσων βρίσκεται απέναντι από τη βορειοανατολική ακτή της Αφρικής, σε γεωγραφικό πλάτος μεταξύ 27o 37' Β και 29o 25' Β.
Αυτή η γεωγραφική θέση καθορίζει τα χαρακτηριστικά του κλίματος, το οποίο κατατάσσεται στην κατηγορία υγρό υποτροπικό, με ήπιες θερμοκρασίες και χαμηλές βροχοπτώσεις.
Η θέση των Καναρίων Νήσων στον Ατλαντικό Ωκεανό, που βρίσκονται στην υποτροπική ζώνη και δυτικά της αφρικανικής ηπείρου, τους προσδίδει ειδικά κλιματικά χαρακτηριστικά.
Το κλίμα της περιοχής όπου βρίσκεται το αρχιπέλαγος είναι το αποτέλεσμα της αλληλεπίδρασης δύο συνόλων παραγόντων που δρουν σε διαφορετικά επίπεδα.
Αφενός, η ατμοσφαιρική δυναμική που χαρακτηρίζει τα υποτροπικά γεωγραφικά πλάτη και, αφετέρου, το γεγονός ότι οι νήσοι παρουσιάζουν στην πλειονότητά τους πολυσχιδές ανάγλυφο, βρέχονται από ωκεάνιο ψυχρό ρεύμα και βρίσκονται κοντά σε μια ήπειρο.